Press release SCGP วันที่ 21ธันวาคม 2564

**SCGP ส่งต่อแรงบันดาลใจ “โปรโม – โปรเม” คู่พี่น้องนักกอล์ฟระดับโลก**

**เผยเคล็ดลับสู่เป้าหมายความสำเร็จ**

**SCGP ส่งต่อแรงบันดาลใจจาก “โปรโม – โปรเม” สองนักกอล์ฟหญิงไทยที่ประสบความสำเร็จระดับโลกและเป็นแบบอย่างของคนรุ่นใหม่ ในด้านความมุ่งมั่นพัฒนาตนเองและเป็นพาร์ทเนอร์ที่ดีระหว่างกัน สอดคล้องกับธุรกิจของ SCGP ที่กำลังขยายจากอาเซียนสู่ระดับโลก พร้อมเป็นพันธมิตรเพื่อร่วมเติบโตไปด้วยกัน**

เมื่อวันที่ 18 ธันวาคม 2564 บริษัทเอสซีจี แพคเกจจิ้ง จำกัด (มหาชน) หรือ SCGP ได้จัดงาน “Inspiration

LIVE Talk by SCGP” ในรูปแบบ LIVE Talk ร่วมพูดคุยกับโปรกอล์ฟสองพี่น้องที่ประสบความสำเร็จในระดับโลก “โปรโม - โมรียา จุฑานุกาล” และ “โปรเม - เอรียา จุฑานุกาล” เพื่อเจาะลึกถึงแรงบันดาลใจ แนวคิดในเส้นทางนักกีฬาและเคล็ดลับสู่เป้าหมายรวมถึงความสำเร็จในระดับโลก สำหรับนำไปปรับใช้ในการดำเนินชีวิตและการดำเนินธุรกิจ ตลอดจนให้นักกอล์ฟเยาวชน 30 คน ได้ร่วมกิจกรรม Golf Clinic เพื่อเพิ่มพูนทักษะและส่งต่อแรงบันดาลใจแก่เยาวชน

**นายวิชาญ จิตร์ภักดี ประธานเจ้าหน้าที่บริหาร บริษัทเอสซีจี แพคเกจจิ้ง จำกัด (มหาชน) หรือ SCGP** เปิดเผยว่า SCGP ได้ให้การสนับสนุนโมรียา จุฑานุกาล หรือโปรโม และเอรียา จุฑานุกาล หรือโปรเม ซึ่งเป็นสองนักกอล์ฟหญิงไทยที่ประสบความสำเร็จในระดับโลก และเป็นแบบอย่างของคนรุ่นใหม่ที่มีศักยภาพและความมุ่งมั่นตั้งใจฝึกซ้อมเพื่อพัฒนาตนเองอย่างต่อเนื่อง พร้อมเผชิญกับความท้าทายใหม่ ๆ เพื่อบรรลุเป้าหมายที่วางไว้

โดยตลอดระยะเวลาที่ผ่านมา โปรโมและโปรเมแสดงให้เห็นถึงสิ่งสำคัญในการเป็นพาร์ทเนอร์ที่ดีระหว่างกัน ช่วยส่งเสริมและเป็นกำลังใจซึ่งกันและกัน จนสามารถประสบความสำเร็จทั้งในระดับประเทศและระดับโลก สร้างชื่อเสียงให้กับตนเองและประเทศชาติ จากการคว้าแชมป์รายการแข่งขันกอล์ฟระดับโลก สอดคล้องกับ SCGP ที่กำลังขยายธุรกิจจากภูมิภาคอาเซียนสู่ระดับโลก เช่น เวียดนาม อินโดนีเซีย มาเลเซีย อังกฤษ และสเปน เพื่อตอบสนองความต้องการด้านบรรจุภัณฑ์แก่ผู้บริโภคในภูมิภาคต่าง ๆ ตามเมกะเทรนด์ของโลก

“SGCP มีแนวคิดการดำเนินธุรกิจโดยมองลูกค้าและคู่ค้าเป็นพาร์ทเนอร์หรือพันธมิตร ร่วมคิด ร่วมพัฒนาและร่วมสร้างการเติบโต เพื่อสร้างสังคมที่น่าอยู่ พัฒนาบุคลากรที่มีคุณภาพ และโลกที่ยั่งยืนไปด้วยกัน จึงทำให้ SCGP ตัดสินใจร่วมเป็นส่วนหนึ่งในการสนับสนุนโปรโมและโปรเม ซึ่งเป็นแบบอย่างของคนรุ่นใหม่ โดยเราอยากเป็นกำลังใจให้ทั้งคู่ในการสร้างชื่อเสียงและความภาคภูมิใจในระดับโลกให้กับคนไทยต่อไป และส่งต่อแรงบันดาลใจแก่ทุกคน ได้มุ่งมั่นพัฒนาตนเองไปสู่เป้าหมายที่วางไว้ได้สำเร็จ” นายวิชาญ กล่าว

**ด้านโปรเม-เอรียา จุฑานุกาล คู่พี่น้องโปรกอล์ฟหญิงชั้นนำระดับโลก** กล่าวว่า จากประสบการณ์ในการเป็นนักกอล์ฟอาชีพที่มีโอกาสแข่งขันในรายการต่าง ๆ อยากส่งต่อแรงบันดาลใจให้กับทุกคนว่าการจะประสบความสำเร็จได้นั้น สิ่งสำคัญคือการโฟกัสและกำหนดเป้าหมายที่ชัดเจนเพื่อสร้างแรงบันดาลใจ (Passion) ในการทำสิ่งต่าง ๆ ให้ดีที่สุด และหากเป้าหมายนั้นมีความสำคัญ ก็จะทำทุกอย่างด้วยความสนุกและมุ่งมั่นที่จะพัฒนาตนเองอย่างต่อเนื่อง

ส่วนในการแข่งขันเมื่อต้องเจอกับแรงกดดันอื่น ๆ จากประสบการณ์ที่ผ่านมาการจะจัดการกับภาวะกดดันและความคาดหวังจากบุคคล ได้เรียนรู้ว่าต้องโฟกัสที่เป้าหมายของตนเองเป็นหลักและทำภารกิจในแต่ละวันให้ดีที่สุด ไม่ต้องเปรียบเทียบกับคนอื่น เพราะเป้าหมายและความสำเร็จของแต่ละคนย่อมไม่เหมือนกัน และเมื่อเจอกับปัญหาอุปสรรคก็จะนำบทเรียนในอดีตมาปรับใช้ โดยสิ่งสำคัญคืออย่าหยุดเชื่อมั่นในตนเอง ในวันที่คนอื่นอาจจะไม่เชื่อมั่นในตัวคุณ รู้จักการรอคอยเมื่อผลลัพธ์ไม่เป็นไปตามเป้าที่คาดหวังไว้ รวมถึงอย่าลืมที่จะสร้างบาลานซ์ระหว่างเป้าหมายและการใช้ชีวิต

**โปรโม-โมรียา จุฑานุกาล คู่พี่น้องโปรกอล์ฟหญิงชั้นนำระดับโลก** กล่าวว่า การจะรักษาความมุ่งมั่นและความพยายามเพื่อไปให้ถึงเป้าหมายและบรรลุความสำเร็จตามที่ตั้งใจไว้นั้น จำเป็นต้องใช้เวลาและความมุ่งมั่น เพราะการจะเป็นแชมป์นั้นอาจจะไม่ได้เกิดขึ้นตั้งแต่ครั้งแรก เมื่อเกิดความผิดหวังก็ให้มองย้อนกลับไปและคิดว่าในวันนั้นได้ทำสิ่งที่ดีที่สุด หากยังคงมีเป้าหมายที่แน่วแน่และมีวิถีทางของตนเองแล้ววันหนึ่งก็จะประสบความสำเร็จ นอกจากนี้จงอย่านำความคาดหวังของคนอื่นมากดดันตนเอง ให้โฟกัสที่ความคาดหวังและเป้าหมายของตนเองก่อน และเมื่อทำเป้าหมายของตนเองสำเร็จแล้วความสำเร็จจะกลับไปสู่คนอื่นคาดหวังในตัวคุณเอง

นอกจากนี้ ในเส้นทางนักกอล์ฟอาชีพยังได้เรียนรู้การเป็นพาร์ทเนอร์ซึ่งกันและกัน โดยในรายการ Dow Great Lakes Bay Invitational ระดับ LPGA Tour เมื่อเดือนกรกฎาคมที่ผ่านมา ซึ่งเป็นการแข่งขันประเภททีมคู่ และสามารถคว้าแชมป์ในรายการนี้ได้สำเร็จ ซึ่งมาจากการเป็นพาร์ทเนอร์ชิพที่ต้องความเข้าใจและส่งต่อกำลังใจซึ่งกันและกันในระหว่างการแข่งขัน โดยโมและเมและอุปนิสัยในการการเล่นที่แตกต่างกัน คนหนึ่งกล้าเสี่ยง คนหนึ่งจะระมัดระวังกว่า ซึ่งเป็นจุดดีที่ทำให้คอยเตือนซึ่งกันและกัน ใช้บุคลิกและสิ่งที่ถนัดเพื่อวางแผนการเล่นที่เหมาะสมในแต่ละช่วง จนสามารถประสบความสำเร็จคว้าแชมป์ในรายการดังกล่าวได้

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*